b'\n_START_ARTICLE_\nKansanvalta (kustantamo)\n_START_PARAGRAPH_\nKustannusosakeyhti\xc3\xb6 Kansanvalta oli 1918 perustettu vasemmistolainen lehden- ja kirjankustantamo, joka julkaisi Suomen Sosialidemokraatti -lehte\xc3\xa4 ja omisti Paasipainon kirjapainon ja sitomon._NEWLINE_Kansanvalta osti 1923 Ty\xc3\xb6v\xc3\xa4en Sanomalehti -kustannusyhti\xc3\xb6n. Kansanvalta julkaisi vuodesta 1919 my\xc3\xb6s Arbetarbladetia, jonka nimi muuttui my\xc3\xb6hemmin Svenska Demokrateniksi._NEWLINE_Kansanvalta julkaisi Pentti Haanp\xc3\xa4\xc3\xa4n aikanaan hyvin kiistellyn ja voimakkaita reaktioita her\xc3\xa4tt\xc3\xa4neen teoksen Kentt\xc3\xa4 ja kasarmi (1928), kun WSOY ja Haanp\xc3\xa4\xc3\xa4 eiv\xc3\xa4t p\xc3\xa4\xc3\xa4sseet siit\xc3\xa4 yksimielisyyteen. Se julkaisi my\xc3\xb6s novellikokoelman Karavaani (1930), mutta Ilmeit\xc3\xa4 is\xc3\xa4nmaan kasvoilla ilmestyi vasta 2013, vaikka Haanp\xc3\xa4\xc3\xa4 oli saanut sen valmiiksi 1933 ja l\xc3\xa4hett\xc3\xa4nyt kustannustoimittajalle. Kansanvallan viimeinen kirjajulkaisu oli 1934 julkaistu N. R. af Ursinin juhlakirja._NEWLINE_Kansanvallan talous meni 1920-luvulla vuosi vuoden j\xc3\xa4lkeen huonompaan suuntaan, esimerkiksi vuonna 1928 sen voittovaroista sosialidemokraatisen puolueen vaalirahoitukseen pystyttiin samaan tavanomaista pienempi avustus, ja puoluetoimikunta sanoi yhti\xc3\xb6ll\xc3\xa4 olevia lainoja irti Smk 200,00. Yhti\xc3\xb6n toimitusjohtajana toimi vuosina 1919\xe2\x80\x931921 ja 1924\xe2\x80\x931944 Kaarlo Heinonen ja vuosina 1945\xe2\x80\x931971 filosofian maisteri Visa Kivi, jolle my\xc3\xb6nnettiin t\xc3\xa4st\xc3\xa4 hyv\xc3\xa4st\xc3\xa4 teollisuusneuvoksen arvonimi._NEWLINE_Nykyisin yritys toimii taloushallinnon alalla, joskin entisell\xc3\xa4 nimell\xc3\xa4. Se on edelleen \xe2\x80\x93 nykyisin nimell\xc3\xa4 Demokraatti ilmestyv\xc3\xa4n \xe2\x80\x93 SDP:n p\xc3\xa4\xc3\xa4-\xc3\xa4\xc3\xa4nenkannattajan suurin yksitt\xc3\xa4inen omistaja 38,9\xc2\xa0%:n osuudella.'